## Metodologija međunarodne trgovine uslugama

Centralna banka Bosne i Hercegovine (u daljnjem tekstu CBBiH), u skladu sa Zakonom o CBBiH, Zakonom o statistici BiH te Memoradumom potpisanim između Agencije za statistiku BiH i CBBiH i u skladu sa Statističkim programom Bosne i Hercegovine, je institucija koja je nadležna za kompilaciju i diseminaciju statistike vanjskog sektora za Bosnu i Hercegovinu (BiH). U okviru te nadležnosti, na godišnjem nivou CBBiH kompilira i diseminira statistiku međunarodne trgovine uslugama. Redovne revizije ranije objavljenih podataka se rade prema politici revizije Eurostata koja nalaže da se pri kompilaciji statistike za prethodnu godinu revizija izvrši i za dvije godine unazad. Pored toga, podaci se revidiraju za duži period u slučaju uvođenja novih statističkih standarda i koncepata ili velikih metodoloških promjena.

Kompilacija i diseminacija usluga vrši se prema Proširenoj klasifikaciji usluga platnog bilansa (EBOPS 2010) koja pruža podjelu stavke platnog bilansa – trgovine uslugama (debit i kredit) kako je definisano u Priručniku za platni bilans i međunarodnu investicijsku poziciju (BPM6), prema vrstama usluga. Klasifikacija time zadovoljava brojne korisničke zahtjeve, uključujući pružanje detaljnijih informacija o trgovini uslugama, kao što je zahtijevano Opštim sporazumom o trgovini uslugama (GATS).

Pri kompilaciji statistike vanjskog sektora, u CBBiH koriste se četiri primarna načina prikupljanja podataka i to:

* Direktna istraživanja (istraživanje o direktnim investicijama, istraživanje o trgovinskim kreditima i avansima, uslugama rezidentnih transportnih prevoznika, osiguranja i reosiguranja, poštanskim i telekomunikacijskim uslugama, uslugama procesuiranja robe u stranom vlasništvu).
* Statistički i administrativni izvori podataka: statistička institucija na državnom nivou (Agencija za statistiku BiH – BHAS), entitetski zavodi za statistiku (Federalni zavod za statistiku Federacije BiH – FZS i Republički zavod za statistiku Republike Srpske – RZS), razna bh. državna ministarstva, entitetski fondovi penziono-invalidskog osiguranja, statistički zavodi zemalja iz okruženja, amabasade i međunarodne organizacije u BiH, publikacije ECB, Banke za međunarodna poravnanja (BIS), OECD, Snage Evropske unije (EUFOR) i organizacije za transfer novca.
* Statistike kompilirane u CBBiH (statistika monetarnog i finansijskog sektora, statistika vladinih finansija i iz odjeljenja za: bankarstvo, trezor, monitoring i analizu i računovodstvo),
* ITRS (sistem evidentiranja međunarodnih transakcija) – izvještaj rezidentnih komercijalnih banaka o obavljenim transakcijama plaćanja i naplate koje su banke obavile za svoje klijente prema nerezidentima. Izvještaj rezidentnih komercijalnih banaka (DTC) sadrži agregirane iznose o svim operacijama (plaćanjima/naplatama) koje su provedene između rezidenata i nerezidenata a u ime njihovih klijenata. DTC izvještaj se sastoji od agregiranih mjesečnih podataka po kategorijama usluga ali ne individualnih podataka klijenata.

Konceptualni okvir: Transakcije nastale usljed pružanja ili korištenja usluga se evidentiraju onda kada je usluga pružena (za detaljnije pojašnjenje vidi paragraf 3.47, BPM6). EBOPS 2010 je uglavnom zasnovan na osnovu činjenice ko pruža uslugu, međutim klasifikacija također uključuje i kriterij vršioca transakcije, kao npr. za putovanje, građevinske usluge i robe i usluge vlade. Klasifikacije pokrivaju prekogranične usluge pružene u drugim zemljama i usluge primljene iz drugih zemalja razvrstane u dvanaest glavnih komponenti usluga, kako slijedi:

## Usluge procesuiranja robe u stranom vlasništvu

Usluge procesuiranja robe u stranom vlasništvu podrazumijevaju preradu, doradu, etiketiranje, pakovanje itd. od strane preduzeća koja nisu vlasnici te robe. Podaci se prikupljaju godišnjim istraživanjem svih preduzeća. Listu kompanija uključenih u usluge procesuiranja robe u stranom vlasništvu dostavlja carina.

## Usluge održavanja i popravki (nerazvrstane negdje drugo)

Usluge održavanja i popravki (nerazvrstane negdje drugo) obuhvataju održavanje i popravke na robi koja je u vlasništvu nerezidenta (i obratno). Popravaci se mogu vršiti na licu mjesta servisera ili negdje drugo. Održavanje i popravak brodova, aviona i transportne opreme su uključeni u ovu stavku. Podaci o održavanju i popravkama se dobijaju iz ITRS istraživanja i godišnjeg istraživanja o rezidentnim transportnim prevoznicima.

## Transport

Transportne usluge se klasifikuju na osnovu vrste transporta (pomorski, avionski, ostali, koji se dalje dijeli na željeznički, cestovni, riječni, cjevovodni, svemirski te transmisija električne energije) i na osnovu vrste robe koja se transportuje (putnički, robni i ostali). Poštanske i kurirske usluge su također uključene u ovu kategoriju.

Kako podatke o statistici međunarodne trgovine robom pruža Agencija za statistiku BiH (BHAS), i to c.i.f. paritet za uvoz i f.o.b. paritet za izvoz robe, za potrebe platnog bilansa podatke o uvozu treba prilagoditi f.o.b. paritetu a to se radi u CBBiH.

* **Pomorski transport** – obuhvata sve međunarodne usluge prevoza tereta i putnika koje obavljaju pomorski brodovi, osim krstarenja (uključenih u putovanja). Glavni izvor podataka je ITRS istraživanje.
* **Avionski prevoz** – pokriva sve usluge međunarodnog transporta tereta i putnika avionima. On uključuje: karte i druge troškove koji se odnose na prevoz putnika avionima, uključujući sve poreze na putničke usluge, kao i usluge iznajmljivanja putničkih i teretnih aviona, prevoz pisama i paketa zračnim putem, redovni ili vanredni, u ime poštanskih i kurirskih službi, usluga aerodroma, usluga kontrole zračnog prometa, spasilačke službe i ostale prateće usluge povezane sa zračnim saobraćajem. Izvori podataka za putničku komponentu transporta su: dolasci stranih turista prema zemlji prebivališta (BHAS) pomnoženi sa prosječnom cijenom karte (uzimajući u obzir samo jednog domaćeg prevoznika), dodavanjem naplaćenog poreza, a za dugovnu stavku se koristi broj ukrcanih rezidentnih putnika pomnožen sa prosječnom cijenom karte dodavanjem plaćenog poreza. Izvor podataka za teretnu komponentu avionskog transporta je ITRS, dok se ostali zračni saobraćaj sastoji od podataka o preletima iznad BiH (BHANSA) i podataka prikupljenih od bh. aerodroma, kao što su usluge kontrole letenja, usluge spašavanja i druge prateće usluge povezane sa zračnim saobraćajem.
* **Ostali načini prevoza** – ostali načini prevoza uključuju svemirski, željeznički, drumski i riječni, cjevovodni transport i prenos električne energije, kao i ostale prateće i pomoćne usluge prevoza koje pokrivaju sve ostale transportne usluge koje se ne mogu svrstati u jednu od prethodno opisanih usluga prevoza. Vrijednosti ovih usluga uglavnom se prikupljaju istraživanjem o uslugama rezidentnih transportnih prijevoznika i ITRS istraživanjem osim podataka o prenosu električne energije prikupljenih od nezavisnog operatora sistema (NOS) i podataka o rukovanju teretom koji se prikupljaju od bh. aerodroma.
* **Poštanske i kurirske usluge** – obuhvataju preuzimanje, transport i dostavu pisama, novina, magazina, brošura, ostalog printanog materijala, paketa. Također su uključene šalterske usluge poštanskih ureda, poput prodaje markica, poste restante services i slanje telegrama i iznajmljivanja poštanskih sandučića. Podaci se prikupljaju kvartalno, direktnim istraživanjem o poštanskim i telekomunikacijskim uslugama. Ovo istraživanje obuhvata cjelokupnu posmatranu populaciju.

## Putovanja

Putovanja predstavljaju prihode od robe i usluga pruženih inostranim putnicima i turistima te rashode za robe i usluge koje su domaći putnici i turisti imali u inostranstvu. Osnovna podjela putovanja je prema svrsi putovanja – poslovna i privatna.

Izvori podataka su: BHAS (podaci o dolascima i provedenim noćima stranih turista prikazani po zemljama prebivališta i podaci o zračnom prekograničnom prometu domaćih i stranih putnika), Federalni zavod za statistiku FBiH (broj noćenja stranih turista prikazano posebno kao privatna i poslovna putovanja), Ministarstvo komunikacija i prometa (ukupan broj prevezenih putnika kao i ukupan broj letova na domaćim aerodromima i broj putnika prevezenih domaćim i stranim avionima), Služba za inostrane poslove (strani studenti u BiH), web stranica poznatog turističkog odredišta Međugorje (broj posjetilaca) i podaci dostupni na ostalim web stranicama i u publikacijama relevantnim za ovu tematiku. Na strani zaduženja glavni izvor podataka je ITRS, korigovan sa statistikama bh. turista prikupljenih iz publikacija i službenih web stranica statističkih institucija susjednih zemalja (Hrvatska, Srbija, Slovenija i Crna Gora) i Turske. Procjena prosječne dnevne potrošnje turista vrši se u okviru CBBiH. Također, procjenjuju se dolasci i odlasci neregistrovanih turista.

## Građevinske usluge

Građevinske usluge – uključuju izgradnju, obnovu, popravku ili dogradnju stalnih sredstava u obliku zgrada, kvaliteta zemljišta te ostalo, kao što je izgradnja cesta, mostova, brana i slično. Izvori podataka su: BHAS, ITRS istraživanje i podaci vojnih i međunarodnih organizacija lociranih u BiH.

## Osiguranje i penzione usluge

Ove usluge uključuju usluge životnog osiguranja i anuiteta, neživotnog osiguranja, reosiguranja, osiguranja robe u prevozu, penzije, standardizovane garancije te pomoćne usluge u osiguranju, penzijama i razne izvedbe standardizovanih osiguranja. Vrijednost potražne strane osiguranja i penzionih usluga se dobijaju kroz direktno istraživanje svih rezidentnih osiguravajućih i reosiguravajućih kompanija, dok se strana zaduženja kompilira koristeći podatke iz ITRS istraživanja, uz izuzetak osiguranja tereta. Izvor podataka za osiguranje tereta, komponente direktnih osiguranja, je istraživanje o trgovinskim kreditima i avansima (podaci primarno prikupljeni za „c.i.f“ – „f.o.b“ prilagođenje).

## Finansijske usluge

Finansijske usluge uključuju usluge finansijskih posrednika i pomoćne usluge koje pružaju banke i ostale finansijske korporacije. To uključuje uzimanje depozita i davanje zajmova, akreditive, usluge povezane s kreditnim karticama, provizije i naknade za finansijski lizing, faktoring, preuzimanje i poravnanje. Finansijske usluge su podijeljene na: direktno naplaćene i ostale finansijske usluge i indirektno mjerene naknade za usluge finansijskog posredovanja (FISIM). Izvori podataka su: ITRS, istraživanje o stranim direktnim investicijama (DI), monetarna i finansijska statistika, BIS izvještaj i podaci CBBiH o vanjskom dugu vladinog sektora.

## Naknade za korištenje intelektualnog vlasništva

Naknade za korištenje intelektualnog vlasništva uključuju naknade za korištenje imovinskih prava (kao što su patenti, zaštitni znakovi, autorska prava, industrijski procesi i dizajn, uključujući poslovne tajne i koncesije). Glavni izvor podatka je ITRS istraživanje.

## Telekomunikacione, kompjuterske i informacione usluge

Telekomunikacione i kompjuterske usluge se definišu na osnovu prirode usluge, a ne na osnovu načina kako je ista pružena. Ove usluge podrazumijevaju plaćanje/naplatu za transmisiju, a ne sadržaj transmisije. Telekomunikacione usluge obuhvataju emitovanje ili prenos zvuka, slika, podataka ili drugih informacija telefonom, teleksom, telegramom, radio i televizijskim kablovskim prenosom, radio i televizijskim satelitom, elektronskom poštom, faksom, itd. i uključuju usluge poslovne mreže, telekonferencije i usluge podrške. Uključene su i usluge mobilne telekomunikacije, mrežne usluge i usluge internetskog pristupa, uključujući pristup internetu. Podaci se prikupljaju direktnim istraživanjem o poštanskim i telekomunikacionim uslugama.

Kompjuterske usluge sastoje se od usluga povezanih sa hardverom i softverom i usluga obrade podataka. Informacione usluge dijele se na usluge novinskih agencija i ostale informativne usluge. Prva kategorija uključuje pružanje vijesti, fotografija i značajnih članaka medijima, dok ostale informativne usluge uključuju usluge baza podataka, kao što su pojam baze podataka, skladištenje podataka i širenje podataka i baza podataka (uključujući direktorije i mailing liste), itd. Kompjuterske usluge prikupljaju se iz administrativnog izvora, dok se informativne usluge prikupljaju putem ITRS-a.

##  Ostale poslovne usluge

Ostale poslovne usluge uključuju istraživanje i razvoj; usluge profesionalng i menadžment konsaltinga; tehničke, trgovinske i ostale poslovne usluge. ITRS istraživanje je glavni izvor podataka i za potražnu i za dugovnu stranu kao i za geografsku (GEO) prezentaciju podataka.

## Lične/personalne, kulturne i rekreativne usluge

Lične/personalne, kulturne i rekreativne usluge se sastoje od dvije potkomponente: audio-vizuelne i srodne usluge te ostale personalne, kulturne i rekreativne usluge. Audio-vizuelne i srodne usluge uključuju usluge povezane sa audio-vizuelnim aktivnostima (filmovi, muzika, radio i televizija) kao i usluge u vezi sa scenskim umjetnostima. Ostale lične, kulturne i rekreacijske usluge podijeljene su u četiri komponente: zdravstvene usluge, obrazovne usluge, nasljedstvo i rekreacijske usluge te ostale lične usluge. Za komponentu audio-vizuelnih uslugа podaci se prikupljaju direktnim istraživanjem poštanskih i telekomunikacionih operatora a ITRS-a za ostatak usluga.

## Robe i usluge vlade (nerazvrstane negdje drugo)

Robe i usluge vlade obuhvataju (nerazvrstane negdje drugo) obuhvataju: robu i usluge koje se isporučuju u ili iz enklava, poput ambasada i vojnih baza; roba i usluge koje su od ekonomije domaćina stekle diplomate, konzularno osoblje i vojno osoblje smješteno u inostranstvu, kao i usluge koje pružene vladi a koje nisu uključene u druge kategorije. EBOPS 2010 preporučuje dalje raščlanjivanje ovih usluga na: ambasade i konzulate, vojne jedinice i agencije i na ostale vladine robe i usluge nerazvrstane negdje drugo. Kao što je već rečeno, ova podjela temelji se na transakciji, odnosno državnoj jedinici koja preduzima transakciju, a ne na vrsti transakcije.

Izvor podataka za dugovnu stranu roba i usluga vlade nerazvrstanih negdje drugo je Ministarstvo inostranih poslova BiH. Potražna strana ovih usluga procjenjuje se na osnovu broja stranih vlada (ambasada i međunarodnih civilnih i vojnih jedinica) u BiH i njihovih izdataka u BiH.